**Pályázat az ELTE BGGyK Hallgatói Önkormányzat elnöki tisztségére**

Kedves Hallgatók!

Az Ellenőrző Bizottság képviseletében **2018. március 20-ai** kezdettel pályázatot írok ki az ELTE BGGyK HÖK Alapszabályának 12.§ (2) a) pontja alapján ELTE BGGyK HÖK elnöki tisztségére.

**Az elnök feladata az ELTE BGGyK HÖK Alapszabály 19. § szerint:**

„(1) A Küldöttgyűlés és az Elnökség döntéseinek megfelelően, a hatályos jogszabályok, egyetemi szabályzatok és az Önkormányzat Alapszabályának, egyéb szabályzatainak rendelkezései alapján vezeti és képviseli az Önkormányzatot.

(2) Irányítja az önkormányzati munkát, és összehangolja a tisztségviselők és bizottságok működését.

(3) Koordinálja az Elnökség munkáját.

(4) Beszámoltatja az Elnökség tagjait.

(5) Képviseli az Önkormányzatot a kari, egyetemi, országos és nemzetközi fórumokon.

(6) Tisztsége alapján tagja:

1. a Szenátusnak,
2. a Kari Tanácsnak,
3. a kari Dékáni Tanácsnak,
4. a kari Küldöttgyűlésnek,
5. az Egyetemi Hallgatói Önkormányzat (ELTE HÖK) Küldöttgyűlésének,
6. az Egyetemi Hallgatói Önkormányzat (ELTE HÖK) Elnökségének
7. a Hallgatói Önkormányzatok Országos Konferenciája (HÖOK) Küldöttgyűlésének,
8. az Oktatásszervezési és Hallgatói Ügyek Bizottságának.

(7) Felelős:

1. a Szenátusban, és a Kari Tanácsban a Küldöttgyűlés döntéseinek képviseletéért,
2. az Elnökség munkájáért,
3. a gazdasági alelnökkel együtt az Önkormányzat szabályszerű pénz- és vagyonkezeléséért.

(8) Elvégzi a Küldöttgyűlés és az Elnökség határozataiban szereplő, valamint a kari szabályzatban meghatározott feladatait.

(9) Folyamatosan segíti a kari képviselők döntéshozatalát.

(10) Utalványozási jogkörrel rendelkezik, melyet nem ruházhat másra.

(11) Összehívja a Küldöttgyűlés és az Elnökség üléseit valamint vezeti azokat.

(12) Mandátumának megszűnésével az új elnöknek a folyamatban lévő és a már lezárt ügyeket, a tevékenység folytatásához szükséges információkat a kellő részletezettséggel átadja, valamint az átadás-átvétel alatt az új elnökkel szorosan együttműködik.

(13) Az elnök megbízatása megszűnik:

1. a mandátum lejártával,
2. a hallgatói jogviszony megszűnésével,
3. lemondással,
4. sikeres visszahívási indítvány által,
5. jelen szabályzat, egyéb egyetemi szabályzat vagy jogszabály által megfogalmazott összeférhetetlenség létrejöttével, vagy annak határidőn túli fennállása esetén.”

**A pályázás menete:**

Elnöki tisztségre az Önkormányzat bármely tagja (minden, a Karral jogviszonyban álló hallgató) pályázhat, amennyiben az Önkormányzat legalább 30 tagja aláírásával támogatta a jelölt indulását. A támogató aláírás akkor érvényes, ha mellette szerepel az aláíró hallgató teljes neve és Neptun-kódja, olvasható formában.

**Az érvényes pályázatnak tartalmaznia kell:**

1. a jelölt nevét, szakját és a Karon folytatott tanulmányának kezdeti évét,
2. a jelölt bemutatkozását,
3. a jelölt programját.

A pályázat leadására az Alapszabály értelmében legalább 10 napot, legfeljebb 14 napot kell biztosítani. Ennek megfelelően a pályázati időszak általam kitűzött **határideje: 2018. április 2-a, 23 óra 59 perc**. A pályázatot és az aláírásgyűjtő ív scannelt változatát az **eb@barczihok.elte.hu** email címre várjuk, illetve személyesen, a hallgatói irodában (A/61) is be kell nyújtani.

Az Önkormányzat Elnökét a hallgatók közvetlen úton választják, mely a küldöttgyűlési választásokkal egybekötve, elektronikus felületen kerül megvalósításra. Az Alapszabály értelmében a szavazásra legalább 7, legfeljebb 14 napot kell biztosítani.

Az ELTE BGGyK HÖK Ellenőrző Bizottsága az alábbiakban határozta meg a 2018-as ELTE BGGyK HÖK Elnökválasztás menetét:

**2018. március 20 – április 02.:** Jelöltállítási időszak;

**2018. április 03:** Szünet a jelöltállítás és a választás között;

**2018. április 04 – április 17.:** Választás első fordulója;

**2018. április 18 – május 10.:** Választás esetleges meghosszabbítására fenntartott időszak

Felmerülő kérdéseitekkel keressetek bátran e-mailben vagy akár személyesen, a hallgatói irodában!

2018. március 19.

Üdvözlettel,

Molnár Erzsébet

ELTE BGGyK HÖK

Ellenőrző Bizottság

elnök